Olet kotona ja kuulet postiluukkusi liikahtavan. Oven takaa tai luukun välistä löytyy pakettikortti. Postin seurantapalvelusta näet, että pakettiasi on "yritetty toimittaa" ja että "vastaanottajaa ei ole tavoitettu". Kuulostaako tutulta?

Et ole yksin. Postin-Itellan-Postin pakettikuriirit tekevät näin joka päivä. Itselleni viimeksi perjantaiaamuna.

Nämä ninjapostiljoonit ovat ilmeisesti valtakunnanlaajuinen ongelma jo vuosien ajalta. Ennen luulin, että heitä on vain täälläpäin, mutta sitten piti tarkistaa Internetistä.

Siis: yksi asiakas on maksanut Postille paketin toimittamisesta toisen kotiin. Toinen asiakas odottaa pakettia kotonaan. Paketti ei tule. Ovikello ei koskaan soi, sen sijaan ilmaantuu vain lappu, ja postimies pakenee vähin äänin.

Oheinen kuva on keskusteluni Postin asiakaspalvelijan kanssa heidän sivustollaan. Lasse ei mitään myönnä, muttei kiistäkään. Pahoittelee vain.

Iltaan:

Lumisateesta huolimatta raitiovaunu toimi, ja pääsin ajoissa postiin hakemaan pakettini – ennen kuin menin kotiin jatkamaan kesken jääneitä töitäni. Muuten olisin saanut odottaa omaisuuttani maanantaihin.

Kysyin ovikello-ongelmasta myös postikonttorin tiskillä, ja sain palautelomakkeen, sekä selityksen, että he eivät edes tiedä kuka niitä paketteja kuskaa. Joku kuriiri, ei ole Postin asia, he eivät voi sille mitään.

En tiedä, millaisia sopimuksia nämä kuriirit tekevät Postin kanssa, mutta ilmeisesti he tekevät enemmän rahaa, tai helpommin, jättämällä soittamatta ovikelloa. Ainoastaan postiluukusta mahtuvat paketit tulevat koskaan perille käymättä itse konttorissa.

Ovikellon soittaminen maksaisi kuriirille muutaman sekunnin työtä. Paketin noutaminen postista maksaa Postille taatusti enemmän. Saati sitten vastaanottajalle!

Ja mitä tekee postikuljetusten hiilijalanjäljelle se, että nämä tyypit kuskaavat paketteja ympäri kaupunkia, edestakaisin, ilman aikomustakaan toimittaa niitä perille?

…

Kuka näitä kuriirisopimuksia solmii, ja millä perusteilla? Suoritetaanko Postissa yhtään mitään laadunvalvontaa, vai onko ohjeenakin palvella asiakkaita mahdollisimman huonosti, tai hidastaa pakettien menemistä perille? Miten tällainen tilanne voi jatkua vuodesta toiseen?

Ei ollut ensimmäinen tai toinen tai kolmas paketti itselläni. Eikä monella tuttavallanikaan. Kyseessä on systeeminen ongelma.

Jotain minulle on kyllä mennyt perille. Käytän työmatkani varrella sijaitsevaa pakettiautomaattia aina kun mahdollista. Mutta se on ollut mahdollista vasta kuukausien ajan, ja vain joidenkin suomalaisten verkkokauppojen kanssa.

Mutta jos joku, yleensä minä itse, jumalauta maksaa siitä että saan paketin kotiini, niin toivon, että se edes yritettäisiin toimittaa.

…

Nyt kun päästin höyryt tänne, keskityn kirjoittamaan sitä "oikeaa" palautelomaketta, ystävällisesti ja asiallisesti. Näyttää sitten hyvältä siellä valtionyhtiön Ö-mapissa.